लड़का होने की दवा बेचने का आरोप, क्लीनिक पर छापा
फरीदाबाद | लड़काहोने की दवा बेचने के आरोप में पुलिस ने एक कथित डॉक्टर के खिलाफ मामला दर्ज किया है। यह मामला डिप्टी सिविल सर्जन डा. संजीव भगत की शिकायत पर दर्ज हुआ है। डा. भगत के अनुसार उन्हें सूचना मिली कि सेक्टर-23 स्थित संजय कॉलोनी में एक डॉक्टर अपनी क्लीनिक पर लड़का होने की शर्तिया दवाई बेचता है। इसके बाद कार्रवाई के लिए एक टीम का गठन किया। इसमें डिप्टी सिविल सर्जन मेडिकल डॉ. राम भगत, डीसीओ पूजा चौधरी, डॉ. शोभा बहल आयर्वेदिक मेडिकल आफिसर और ड्यूटी मजिस्ट्रेट बिजेंद्र राणा को शामिल किया गया। इसके बाद एक महिला को कस्टमर बनाकर क्लीनिक पर भेजा गया। महिला ने उक्त कथित डाक्टर सुरेश चंद वर्मा से लड़का होने की दवा मांगी। इस पर उसने 11 सौ रुपए मांगे। महिला ने उसे रुपए दे दिए। उसे जो रुपए दिए गए उन पर सिविल सर्जन के साइन थे। टीम ने दवा को कब्जे में लेकर आरोपी को पकड़ लिया
टीम ने जब वर्मा से मेडिकल प्रमाण पत्र मांगे तो उसके पास कोई कागज नहीं मिले। इसलिए माना जा रहा है कि आरोपी फर्जी डाक्टर बन लोगों को दवा दे रहा था। फिलहाल इस मामले की जांच एएसआई भूपेंद्र सिंह कर रहे हैं। जांच के बाद ही पूरे मामले का सही खुलासा हो सकेगा।
hin_Deva hin_Deva hin_Deva